संवाद सूत्र, बंदगांव : मंगलवार को प्रखंड सभागार में प्रधानमंत्री मातृ वंदना प्रशिक्षण का समापन हुआ। प्रशिक्षण में बताया गया कि प्रधानमंत्री मातृ वंदना योजना में वैसी महिलाएं लाभ पाएंगी, जो प्रथम बार गर्भवती होगी। तीन किश्तों में लाभुक को 5000 रूपये दिए जाएंगे। प्रथम बार एक हजार दूसरी एवं तीसरी बार दो-दो हजार रुपये दिए जाएंगे।इसके लिए महिला को आंगनवाड़ी केंद्र में नामांकन करवाना अनिवार्य होगा। आधार कार्ड पासबुक संख्या का छाया प्रति जमा करनी होगी। ऐसी महिला को यह लाभ दिया जाएगा, जिसने पहले कोई सरकारी लाभ नहीं लिया होगा। आंगनबाड़ी सेविकाओं को भी प्रभारी सीडीपीओ मीनाक्षी पांडे ने बताया योजना के बारे अपने पोषक क्षेत्र में गर्भवती महिलाओं को जानकारी दें। जो लाभुक योजना के दायरे में आते हैं, उन्हें लाभ लेने को प्रेरित करें। प्रशिक्षण स्वयंसेवी संस्था प्रज्वलित बिहार द्वारा दिया गया। संस्था के मनीष कुमार व सहयोगी राकेश कुमार ने प्रशिक्षण दिया। मौके पर आंगनबाड़ी सेविकाएं व एएनएम आदि मौजूद रहे।